FI Euroopan unionin virallinen lehti CE 78/434

(2004/C 78 E/0456)

KIRJALLINEN KYSYMYS E-2826/03

esittäjä(t): Kathleen Van Brempt (PSE) komissiolle

(23. syyskuuta 2003)

Aihe: Eko-ajaminen

Elektroniikkaan perustuvan uuden ympäristöystävällisen ajotavan, niin kutsutun eko-ajamisen, käyttöönotosta Euroopassa on puhuttu jo kauan. Pyydän komissiota antamaan lisätietoja tästä eko-ajamisen käsitteestä.

Voiko komissio kertoa, mihin toimiin se aikoo ryhtyä esitelläkseen ympäristöystävällisemmän ajotavan?

Miten komissio suhtautuu Alankomaiden hallituksen ehdotukseen, jonka mukaan kaikki uudet autot olisi Euroopassa varustettava vakionopeuden säätimellä ja ajotietokoneella? Alankomaiden mukaan autojen polttoainekulutus ja hiilidioksidipäästöt saattaisivat pienentyä noin 10 prosenttia. Onko ehdotus toteuttamiskelpoinen?

Jäsenvaltio Belgiassa sattuu paljon onnettomuuksia, jotka johtuvat kuorma-autoissa käytetyistä vakionopeuden säätimistä. Voiko komissio kertoa, mitkä ovat elektroniikan ja tarkemmin sanoen autojen vakionopeuden säätimien mahdollisen käyttöönoton yhteydessä annetut turvatakuut?

Loyola de Palacion komission puolesta antama vastaus

(13. marraskuuta 2003)

Ajoneuvojen ympäristövaikutuksia voidaan vähentää monin eri tavoin. Tässä mielessä hiilidioksidipäästöjä koskevilla vapaaehtoisilla sopimuksilla sekä ajoneuvoihin tehtävillä teknisillä parannuksilla on suuri merkitys.

Ajotapa on niin ikään tärkeä asia. Tulokset osoittavat, että nk. ekoajaminen tarjoaa mahdollisuuden vähentää energiankulutusta noin 10 prosenttia, jolloin myös onnettomuudet ja päästöt vähenevät. Komissio on tukenut lukuisia tähän liittyviä hankkeita (ks. www.ecodrive.org). Steer-ohjelma, joka on osa ”Älykäs energiahuolto Euroopalle” -ohjelmaa (Intelligent Energy for Europe), antaa mahdollisuuden tukea muitakin hankkeita.

Ajoneuvoista pyritään tekemään yhä ympäristöystävällisempiä lukuisilla teknologiaan liittyvillä tutkimushankkeilla, jotka ovat parhaillaan käynnissä tutkimuksen ja kehityksen viidennen puiteohjelman mukaisesti. Yleisesti ottaen niiden tärkeimpänä tavoitteena on kehittää sellaisia uusia moottoritekniikoita, jotka säästäisivät polttoainetta (tämä liittyy hiilidioksidipäästöihin) ja olisivat myös puhtaita. Näiden asioiden hyväksi on tehty merkittävää työtä esimerkiksi DEXA-hankkeiden (diesel-ajoneuvojen hiukkaspäästöjen jälkikäsittely) yhteydessä dieselmoottorien synnyttämien hiukkasten eliminoimiseksi, sekä VCR-hankkeella (muuttuva puristussuhde bensiinimoottorin hiilidioksidipäästöjen vähentämiseksi), jonka ansiosta energiankulutusta ja näin ollen hiilidioksidipäästöjä voidaan vähentää tuntuvasti. Tämä tavoite on osa kuudetta puiteohjelmaa, johon kuuluvien uusien hankkeiden pitäisi johtaa uudenlaiseen kehitykseen, olipa kyse sitten perinteisistä moottoritekniikoista tai pidemmällä aikavälillä polttokennoista.

Komissio aikoo antaa direktiiviehdotuksen energiahuollosta tulevina kuukausina. Ehdotuksen myötä energiayhtiöille voitaisiin asettaa velvoite avustaa asiakkaitaan hyödyntämään energiatuotteita entistä järkevämmin. Liikenteen osalta asiakkaita neuvottaisiin pitämään energiakustannukset paremmin kurissa, valvomaan renkaiden ilmanpainetta sekä osallistumaan ekoajamista koskevaan opetukseen.

Koska ajoneuvojen tyyppihyväksyntä on yhteisön toimivaltaan kuuluva asia, komissio toteaa Alankomaiden ehdotuksesta tehdä vakionopeuden säätimen asentamisesta pakollinen toimenpide, että komissiolle pitäisi esittää konkreettinen hanke, jotta se voisi arvioida ehdotuksen todellista vaikutusta sekä kahdelle muulle lainsäätäjälle esitettävän ehdotuksen tarkoituksenmukaisuutta. Joka tapauksessa kyse on yhdestä monista innovatiivisista tekniikoista, joilla mahdollisesti voitaisiin yhä paremmin suojella ympäristöä ja parantaa turvallisuutta. Erilaisten vaihtoehtojen vaikutuksia täytyisi punnita tarkoin kaikkein tehokkaimman vaihtoehdon valitsemiseksi.

Vastauksena kysymykseen Belgiassa sattuneista onnettomuuksista, jotka johtuvat kuorma-autoissa käytetyistä vakionopeuden säätimistä, arvoisaa parlamentin jäsentä kehotetaan tutustumaan kirjalliseen kysymykseen E-1501/03 (1) annettuun vastaukseen.

(1) EUVL C 70 E, 20.3.2004, s. 48.